Na osnovu člana 63. Zakona o građevinskom zemljištu Federacije Bosne i Hercegovine (“Službene novine Federacije BiH”, broj 25/03, 16/04 i 67/05), a u vezi sa članom 53. Zakona o eksproprijaciji Federacije Bosne i Hercegovine (“Službene novine Federacije Bosne i Hercegovine”, broj 70/07), člana 5. Odluke o građevinskom zemljištu Općine Stari Grad Sarajevo (“ Službene novine Kantona Sarajevo”, broj 7/15) i člana 25. Statuta Općine Stari Grad Sarajevo-Prečišćeni tekst (“ Službene novine Kantona Sarajevo”, broj 20/13), Općinsko vijeće Stari Grad Sarajevo na sjednici održanoj 27.04. 2023. godine, donijelo je :

**ODLUKU**

**o utvrđivanju visine naknade za građevinsko, poljoprivredno i gradsko građevinsko zemljišta na području Općine Stari Grad Sarajevo u 2023. godini**

**Član 1.**

 Ovom Odlukom utvrđuje se visina naknade za građevinsko, poljoprivredno i gradsko građevinsko zemljište u državnom i privatnom vlasništvu koje se preuzima, odnosno ekspropiše od ranijih vlasnika i koje se dodjeljuje investitorima u svrhu izgradnje, odnosno legalizacije već izgrađenih objekata (stambenih, poslovnih, proizvodnih i drugih) na području Općine Stari Grad Sarajevo u 2023. godini, u postupcima prodaje i kupovine nekretnina, uspostavljanje instituta prava građenja prilikom prodaje zemljišta neposrednom pogodbom ili zamjenom.

**Član 2.**

 Naknada za građevinsko, poljoprivredno i gradsko građevinsko zemljište iz člana 1. ove Odluke određuje se u skladu sa članom 53. Zakona o eksproprijaciji Federacije Bosne i Hercegovine kao tržišna vrijednost, a prema zonama gradskog građevinskog zemljišta Općine Stari Grad Sarajevo.

|  |  |
| --- | --- |
| **ZONA** | **TRŽIŠNA CIJENA U KM** |
| I | 800,00 -1.500,00 KM |
| II | 500,00 -800,00 KM |
| III | 200,00 -500,00 KM |
| IV |  90,00-200,00 KM |
| V |  50,00- 90,00 KM |
| VI | 10,00- 50,00 KM |

**Član 3.**

 Naknada za zemljište koje se ne može obrađivati i sa kojeg se nisu mogli ostvarivati značajni prihodi (neplodno zemljište, šikara, šibljak, močvara, kamenjar), utvrđeno po osnovu člana 2. Odluke određuje se u visini naknade koja bi se odredila za pašnjak najniže klase iste katastarske općine, odnosno u rasponu od 4,00-6,00 KM /m2 .

**Član 4.**

Visina naknade za zemljište iz člana 1. Odluke usklađivat će se u toku godine svaka 3 mjeseca u skladu sa promjenama prometne vrijednosti zemljišta, pribavljanjem podataka o tržišnoj cijeni koju odredi sudski vještak građevinske struke.

**Član 5.**

 Visina naknade za zemljište iz člana 1. ove Odluke utvrđuje se rješenjem o dodjeli, odnosno rješenjem o preuzimanju u postupku sporazumnog određivanja naknade, zaključivanjem sporazuma između vlasnika preuzetog odnosno ekspropisanog zemljišta, odnosno budućeg investitora i Pravobranilaštva Općine Stari Grad Sarajevo.

**Član 6.**

Za objekte na kojima pravo raspolaganja ima Općina Stari Grad Sarajevo, a koji su bespravno srušeni radi izgradnje novog objekta, investitor novosagrađenog objekta dužan je isplatiti naknadu Općini u visini vrijednosti porušenog objekta, a čiju vrijednost će na zahtjev Službe za imovinsko-pravne, geodetske poslove i katastar i stambene poslove utvrditi Komisija za utvrđivanje prometne vrijednosti nepokretnosti i prava.

**Član 7.**

 Stupanjem na snagu ove Odluke prestaje da važi Odluka o utvrđivanju visine naknade za građevinsko, poljoprivredno i gradsko građevinsko zemljišta na području Općine Stari Grad Sarajevo u 2022. godin1, (« Službene novine Kantona Sarajevo » broj: 15/22).

**Član 8.**

 Ova Odluka stupa na snagu osmog dana od dana objavljivanja u “ Službenim novinama Kantona Sarajevo”.

Broj: 02-45-305/23

Sarajevo, 27.04 2023. godine

 Predsjedavajući

 Općinskog vijeća Stari Grad Sarajevo

 Seid Škaljić